bluuebunny/crossref_metadata_2025 huggingface dataset:
Έκφραση των CL1(κλωντινη-1) και CL7(κλωντινη-7) στον ορχικό ιστό ανδρών ηλικίας 20 εως 50 ετών
Authors: Γκότσης Ανδρέας
Published: August 2021

Οι κλωντίνες αποτελούν μια σημαντική οικογένεια διαμεμβρανικών πρωτεινών , οι οποίες συμμετέχουν στο σχηματισμό των αποφρακτικών συνδέσεων,αλλά πιθανά δρούν και με μηχανισμούς εξω- και ενδο- κυττάριας σηματοδότησης σε πληθώρα διεργασιών στον ανθρώπινο οργανισμό. Το γεγονός ότι η σπερματογένεση αποτελεί μια από τις διεργασίες στις οποίες εμπλέκονται, χωρίς να έχει ακόμη αποσαφηνιστεί η ακριβής δράση τους, αποτέλεσε το ερέθισμα για τη διενέργεια της παρούσας διατριβής.Υλικό- ΜέθοδοςΣυλλέχθηκε νεκροτομικό υλικό από 102 ανθρώπινους όρχεις, στους οποίους με μικροσκόπηση καθορίστηκαν οι ιστοπαθολογικές αλλοιώσεις που εμφάνιζαν. Ακολούθησε ανοσοϊστοχημικός έλεγχος της έκφρασης των κλωντινών-1 και -7 στα περιστατικά τόσο με παθολογική όσο και με φυσιολογική μικροσκοπική εικόνα. Τα ανοσοϊστοχημικά ευρήματα συσχετίσθηκαν με ιστοπαθολογικούς, μορφολογικούς, ηλικιακούς και περιβαλλοντικούς παράγοντες.ΑποτελέσματαΗ κλωντίνη -1 και -7 εκφράζονται με συγκεκριμένο τρόπο στον όρχι, σε φυσιολογικές και παθολογικές καταστάσεις. Ανιχνεύθηκαν στατιστικά σημαντικές συσχετίσεις στις αναμεταξύ εκφράσεις των δύο κλωντινών. Η μεγάλη έκταση (και ελάχιστα κάτωθεν του επιπέδου σημαντικότητας το ίδιο ίσχυε και για την ένταση) της έκφρασης της κλωντίνης-7 φάνηκε να σχετίζεται στατιστικά σημαντικά(p=0,048) με την σπερματογενετική στάση.Σημαντικές συσχετίσεις ανιχνεύτηκαν και μεταξύ της έκφρασης των κλωντινών και ποικιλία αλλοιώσεων του σπερματικού τοιχώματος και του διαμέσου ιστού, καθώς και των νεκροτομικών δεδομένων.ΣυμπεράσματαΗ μελέτη κατέδειξε την ακριβή εντόπιση της κλωντίνης-1 και -7 στο σπερματικό σωληνάριο και την σχέση τους με την παθολογία της σπερματογένεσης και μάλιστα για πρώτη φορά όσον αφορά την κλωντίνη-7 γενικά, αλλά και την κλωντίνη-1 (σε ανθρώπινους όρχεις). Τα ευρήματα αυτά γεννούν την ελπίδα για μια στοχευμένη φαρμακευτική παρέμβαση στην ανδρική υπογονιμότητα, μέσω σκευασμάτων που τροποποιούν τις συγκεκριμένες κλωντίνες και παρεμβαίνουν στη δράση τους ως βασικά μόρια των αποφρακτικών συνάψεων. Επιπρόσθετα, η κλωντίνη-1 και κυρίως η κλωντίνη-7 (λόγω της υπερέκφρασής της σε περιστατικά σπερματογενετικής στάσης) θέτουν σοβαρή υποψηφιότητα για πιθανούς αρωγούς στην ασφαλή και ελεγχόμενη ανδρική αντισύλληψη.
Πειραματική πρόκληση περιοδοντίτιδας σε επίμυες που λαμβάνουν αγωγή για σακχαρώδη διαβήτη
Authors: Ξυνογαλά Ιωάννα
Published: August 2021

Ο σκοπός της παρούσας μελέτης σε επίμυες τύπου Wistar με σακχαρώδη διαβήτη τύπου 1, που είχε προκληθεί πειραματικά, και λάμβαναν θεραπεία με ινσουλίνη ήταν η διερεύνηση της επίδρασης της περιοδοντίτιδας, που προκλήθηκε πειραματικά, στα επίπεδα της αντιπονεκτίνης και της λεπτίνης στον ορό του αίματος. Μελετήθηκαν σαράντα επίμυες τύπου Wistar, οι οποίοι χωρίστηκαν τυχαία σε δύο ομάδες: 20 επίμυες με διαβήτη που προκλήθηκε πειραματικά και λάμβαναν θεραπεία με ινσουλίνη (ομάδα ελέγχου, DI) και 20 επίμυες με διαβήτη που προκλήθηκε πειραματικά, λάμβαναν θεραπεία με ινσουλίνη και στους οποίους προκλήθηκε περιοδοντίτιδα (πειραματική ομάδα, DIP). Ο διαβήτης προκλήθηκε την 1η ημέρα και η θεραπεία με ινσουλίνη ξεκίνησε την 5η ημέρα. Τη 16η ημέρα προκλήθηκε περιοδοντίτιδα στους επίμυες της ομάδας DIP. Τη 16η και 77η ημέρα έγινε αιμοληψία σε όλους τους επίμυες για τον προσδιορισμό των επιπέδων της αντιπονεκτίνης και της λεπτίνης στον ορό του αίματος. Την 77η ημέρα (61 ημέρες διατήρησης της περίδεσης στην ομάδα DIP) έγινε η ευθανασία όλων των επίμυων.Δεκατέσσερις επίμυες επιβίωσαν από την ομάδα DI και 11 από την ομάδα DIP. Δεν υπήρχε στατιστικά σημαντική διαφορά στα ποσοστά επιβίωσης μεταξύ των ομάδων. Η απόσταση μεταξύ της αδαμαντινο-οστεϊνικής ένωσης και της φατνιακής ακρολοφίας ήταν στατιστικά σημαντικά μεγαλύτερη στην ομάδα DIP σε σύγκριση με την ομάδα DI.Τα επίπεδα της γλυκόζης στον ορό του αίματος μειώθηκαν στατιστικά σημαντικά τη 16η, 46η, 61η, 71η και 77η ημέρα του πειράματος σε σύγκριση με τα επίπεδα αυτής την ημέρα επιβεβαίωσης της πρόκλησης του σακχαρώδη διαβήτη και στις δύο ομάδες. Τα επίπεδα της γλυκόζης στον ορό του αίματος δε διέφεραν μεταξύ των δύο ομάδων σε όλες τις χρονικές στιγμές που εξετάστηκαν. Τα επίπεδα της αντιπονεκτίνης στον ορό του αίματος στους διαβητικούς επίμυες με περιοδοντίτιδα που λάμβαναν θεραπεία ινσουλίνης ήταν σημαντικά αυξημένα στο τέλος του πειράματος σε σύγκριση με την ημέρα περίδεσης του ράμματος. Η πρόκληση περιοδοντίτιδας με περίδεση ράμματος εντοπισμένα σε ένα δόντι σε διαβητικούς επίμυες Wistar που λάμβαναν θεραπεία ινσουλίνης δεν επηρέασε σημαντικά τα επίπεδα της λεπτίνης στον ορό του αίματος. Στους διαβητικούς επίμυες τύπου Wistar που υποβάλλονταν σε θεραπεία με ινσουλίνη, η συνέχιση της θεραπείας με ινσουλίνη για επιπρόσθετο χρονικό διάστημα δύο μηνών (61 ημέρες) αύξησε σημαντικά τα επίπεδα λεπτίνης στον ορό του αίματος, ενώ δεν επηρέασε τα επίπεδα αντιπονεκτίνης στον ορό του αίματος. Ο συνδυασμός της πρόκλησης περιοδοντίτιδας με περίδεση ράμματος σε ένα δόντι και της συνέχισης της θεραπείας με ινσουλίνη επί δύο επιπρόσθετους μήνες σε διαβητικούς επίμυες δεν επηρέασε σημαντικά τα επίπεδα της λεπτίνης στον ορό του αίματος. Παρ΄όλα αυτά υπήρχαν μη στατιστικά σημαντικές ενδείξεις ότι ο συνδυασμός αυτός αύξησε τα επίπεδα της λεπτίνης.
Pandemonium management
Authors: Κοκκαλάκης Νικόλαος
Published: August 2021

Προτείνεται μια άποψη η οποία συνδέει τη λήψη διευθυντικών αποφάσεων με το πρότυπο Πανδαιμόνιον του Selfridge. Η μεθοδολογία της διατριβής συνίσταται σε (α) ευρεία επισκόπηση της σχετικής διεθνούς βιβλιογραφίας στην οποία βασίζεται η θεωρητική κατασκευή της διατριβής, (β) έρευνα πεδίου για το έλεγχο σημαντικών υποθέσεων σχετικών με τη θεωρητική κατασκευή και (γ) περιπτωσιολογική μελέτη προς απεικόνιση της προτεινόμενης άποψης για τη λήψη διευθυντικών αποφάσεων. Υποστηρίζεται ότι, στους σύγχρονους οργανισμούς, η λήψη διευθυντικών αποφάσεων λαμβάνει χώρα κυρίως σε ομάδες όπου οι ατομικές πεποιθήσεις και γνώμες των μελών μετασχηματίζονται σε ομαδικές αποφάσεις. Συζητείται ο τρόπος επίτευξης αυτού καθώς και το συνολικό πλεονέκτημα των ομαδικών έναντι των ατομικών αποφάσεων. Η κύρια λειτουργία μιας διευθυντικής ομάδας είναι να κατανοήσει πλειάδα εισερχομένων μηνυμάτων και να συντήξει μια ποικιλία από γνώμες (και διαφωνίες) σε μια αποτελεσματική (αρκετά σωστή), αποδοτική (αρκετά ταχεία) και συναινετική (αρκετά αποδεκτή) απόφαση. Μια διευθυντική ομάδα μοιάζει με το πανδαιμόνιο του Selfridge, όπου κάθε ένας από μια χορεία παικτών (demons) επιχειρεί να αποκρυπτογραφήσει εισερχόμενα μηνύματα και να πείσει τους άλλους για την δική του ερμηνεία. Κατά σύγκριση, τα μέλη μιας διευθυντικής ομάδας ζυγίζουν τις πληροφορίες που λαμβάνουν από εξωτερικές και εσωτερικές πηγές, βασιζόμενα στην αντίληψη τους για την εξειδίκευση και μεροληψία των πηγών αυτών. Η πολιτική μεροληψία διαφοροποιεί τις εκφραζόμενες πεποιθήσεις από τις πραγματικές. Το πανδαιμόνιο μοιάζει με εστιακό φακό μέσω του οποίου διάσπαρτες πληροφορίες και αποκλίνουσες απόψεις συγκλίνουν σε μια απόφαση (μερικής) συναίνεσης, δια του διαλόγου και της αλληλεπίδρασης της πληροφοριακής και της κανονιστικής επιρροής μεταξύ των μελών. Κατάλληλο μέγεθος, γνωστικός πλούτος της ομάδας και ελεύθερη εσωτερική επικοινωνία επηρεάζουν θετικά τα πανδαιμόνια. Δίδονται εμπειρικές ενδείξεις ότι η συζήτηση, κατά την ομαδική διαβούλευση, σχετικά με την εξειδίκευση και μεροληψία των μελών, επιδρά πολύ αρνητικά στην αποδοτικότητα των διευθυντικών αποφάσεων και μειώνει το επίπεδο συναίνεσης, χωρίς να βελτιώνει καθόλου την αποτελεσματικότητα τους. Επιπλέον, παρατίθεται μια αληθοφανής περιπτωσιακή μελέτη με στόχο την απεικόνιση των διαφόρων πτυχών ενός πανδαιμόνιου. Τέλος, προτείνεται ένα πρότυπο κανόνων διαχείρισης καταστάσεων πανδαιμόνιου.
Contemporary methods of estimation of genetic parameters in broiler chicken populations
Authors: Μανιάτης Γεράσιμος
Published: August 2021

Πραγματικά και προσομοιωμένα δεδομένα που ακολουθούσαν κανονική και διωνυμική κατανομή αναλύθηκαν χρησιμοποιώντας τη μέθοδο της υπό περιορισμό μέγιστης πιθανοφάνειας καθώς και δύο μεθόδους Bayes (MCMC και INLA). Τα αποτελέσματα της εργασίας δηλώνουν την χρησιμότητα της εφαρμογής των MCMC στη διερεύνηση συνδιακυμάνσεων μεταξύ τυχαίων επιδράσεων. Η μέθοδος INLA φαίνεται να αποτελεί μία εναλλακτική μέθοδο Bayes γρήγορη και χρήσιμη για ανάλυση δεδομένων που ακολουθούν κανονική κατανομή. Για την επιλογή του καταλληλότερου στατιστικού προτύπου ανάλυσης μία σειρά κριτηρίων έχει προταθεί. Εκτός από τα κριτήρια Akaike και BIC, στη συγκεκρίμενη μελέτη εφαρμόστηκε και το cAIC το οποίο λαμβάνει πιο αποτελεσματικά υπόψιν τους δραστικούς βαθμούς ελευθερίας και όπως προέκυψε από τις αναλύσεις είναι δυνατό να προτείνει διαφορετικά πρότυπο. Εξετάσθηκε η συνεισφορά των γενετικών επιδράσεων στο φαινόμενο του φυλετικού διμορφισμού του βάρους κρεοπαραγών ορνιθίων, χρησιμοποιώντας διμεταβλητά πρότυπα ανάλυσης αλλά και δευτερογενείς ιδιότητες που λάμβαναν υπόψη τη διαφορά και το λόγο των σωματικών βαρών αρσενικών και θηλυκών ατόμων. Για το σκοπό αυτό, χρησιμοποιήθηκε ένας μεγάλος αριθμός δεδομένων, αποτελούμενος από 203,323 ατομικές αποδόσεις σωματικών βαρών κρεοπαραγωγών ορνιθίων. Το καλύτερο πρότυπο περιελάμβανε προσθετικές γενετικές, μητρικές γενετικές και μητρικές περιβαλλοντικές επιδράσεις καθώς και τη συνδιακύμανση μεταξύ προσθετικών και μητρικών γενετικών επιδράσεων. Ο συντελεστής κληρονομικότητας δεν παρουσίασε διαφορές μεταξύ αρσενικών και θηλυκών (0.28 vs. 0.29). Μόνο ο συντελεστής συσχέτισης μεταξύ προσθετικών και μητρικών γενετικών επιδράσεων διέφερε ανάμεσα στα φύλα (-0.72 vs. -0.56 για αρσενικά και θηλυκά βάρη, αντίστοιχα), υποδεικύοντας έναν πιο έντονο ανταγωνισμό μεταξύ προσθετικών και μητρικών γενετικών επιδράσεων για τα αρσενικά. Τέλος, χρησιμοποιήθηκαν επιπλέον 35,595 αποδόσεις βαρών κρεοπαραγωγών ορνιθίων στις 35 ημέρες υπό δυσμενείς μικροβιακά συνθήκες για τη διερεύνηση της ύπαρξης αλληλεπίδρασης γονοτύπου περιβάλλοντος. Τα αποτελέσματα της μελέτης έδειξαν την ύπαρξη χαμηλού συντελεστή προσθετικής γενετικής συσχέτισης μεταξύ των δύο περιβαλλόντων, κυμαινόμενου μεταξύ 0,28 και 0,45 ανάλογα το πρότυπο, υποδηλώνοντας την ύπαρξη ισχυρής αλληλεπίδρασης γονοτύπου περιβάλλοντος για τη συγκεκριμένη ιδιότητα στον υπό εξέταση πληθυσμό.
Η δικαστική λειτουργία ως συντεταγμένη εξουσία
Authors: Βαζιντάρης Παναγιώτης
Published: August 2021

1) Στόχος της εν θέματι διατριβής είναι να παρουσιάσει μια συνολική εικόνα της θέσης και δράσης του δικαστικού φαινομένου στην Ελλάδα, από αρχαιοτάτων χρόνων μέχρι και σήμερα, κατά τρόπο ευσύνοπτο και περιεκτικό. 2) Η μεθοδολογία που ακολουθήθηκε συνίσταται στην παρουσίαση κατά τους αρχαίους ελληνικούς, ελληνιστικούς – ρωμαϊκούς και βυζαντινούς χρόνους, όπως επίσης και στη σύγχρονη εποχή, σύμφωνα με το ισχύον ελληνικό Σύνταγμα. Παράλληλα, γίνεται διάκριση ανάμεσα στη νομιμότητα και τη νομιμοποίηση της δικαστικής λειτουργίας, στη νομιμοποίηση μέσω της διαδικασίας, στη σχέση με βασικές δικαιοκρατικές αρχές που διέπουν το σημερινό πολίτευμα, ως εγγυήσεις ορθής απονομής της δικαιοσύνης, και στα βασικά ατομικά δικαιώματα, ως κρίσιμους τομείς δοκιμασίας (ελευθερία και ισότητα), δια της παράθεσης επιλεγμένων αποσπασμάτων αποφάσεων των ολομελειών των ανώτατων δικαστηρίων της χώρας, κατά την τελευταία πενταετία. Τέλος, παρουσιάζεται η θέση και η δράση του δικαστικού φαινομένου στα πλαίσια και της Ευρωπαϊκής Ένωσης. 3) Στην αρχαία Ελλάδα το σύστημα απονομής της δικαιοσύνης είχε πολλά θετικά, αλλά και σημαντικά αρνητικά στοιχεία. Στη σύγχρονη εποχή, πρέπει να διακρίνεται η νομιμότητα από τη νομιμοποίηση. Η τελευταία δεν μπορεί να επιτευχθεί μόνο μέσω της διαδικασίας, απαιτείται η συνδρομή κρίσιμων δικαιοκρατικών εγγυήσεων, τυπικού και ουσιαστικού χαρακτήρα. Τέλος, τα ίδια ισχύουν και όσον αφορά το δικαστικό φαινόμενο στα πλαίσια της Ευρωπαϊκής Ένωσης.
Η σημασία της δομής και αρχιτεκτονικής των έμπειρων συστημάτων στη διαγνωστική κυτταρολογία
Authors: Πουλιάκης Αβραάμ
Published: August 2021

ΣΤΟΧΟΣ: Η ΔΙΕΡΕΥΝΗΣΗ ΤΩΝ ΕΠΙΔΟΣΕΩΝ ΕΜΠΕΙΡΩΝ ΣΥΣΤΗΜΑΤΩΝ ΣΤΗ ΔΙΑΓΝΩΣΗ ΚΥΤΤΑΡΟΛΟΓΙΚΩΝ ΑΛΛΟΙΣΕΩΝ, ΣΕ ΚΥΤΤΑΡΙΚΟ ΕΠΙΠΕΔΟ ΚΑΙ ΣΕ ΕΠΙΠΕΔΟ ΠΕΡΙΣΤΑΤΙΚΟΥ. ΥΛΙΚΟ ΚΑΙ ΜΕΘΟΔΟΣ: ΜΕ ΤΗ ΒΟΗΘΕΙΑ ΕΝΟΣ ΕΙΔΙΚΑ ΔΙΑΣΚΕΥΑΣΜΕΝΟΥ ΣΥΣΤΗΜΑΤΟΣ ΑΝΑΛΥΣΗΣ ΕΙΚΟΝΩΝ ΜΕΤΡΗΘΗΚΑΝ 25 ΠΑΡΑΜΕΤΡΟΙ ΠΟΥ ΧΑΡΑΚΤΗΡΙΖΟΥΝ ΤΟ ΣΧΗΜΑ ΤΟ ΜΕΓΕΘΟΣ ΚΑΙ ΤΗΝ ΥΦΗ ΤΗΣ ΧΡΩΜΑΤΙΝΗΣ ΤΩΝ ΠΥΡΗΝΩΝ ΚΑΛΟΗΘΩΝ ΚΑΙ ΚΑΚΟΗΘΩΝ ΚΥΤΤΑΡΩΝ. ΜΕΛΕΤΗΘΗΚΑΝ ΠΕΡΙΣΤΑΤΙΚΑ ΚΑΛΟΗΘΩΝ ΚΑΙ ΚΑΚΟΗΘΩΝ ΑΛΛΟΙΩΣΕΩΝ ΑΠΟ ΤΡΙΑ ΔΙΑΦΟΡΕΤΙΚΑ ΟΡΓΑΝΑ. ΣΥΓΚΕΚΡΙΜΕΝΑ ΑΝΑΛΥΘΗΚΑΝ ΚΥΤΤΑΡΟΛΟΓΙΚΑ ΕΠΙΧΡΙΣΜΑΤΑ ΑΛΛΟΙΩΣΕΩΝ ΤΟΥ ΣΤΟΜΑΧΟΥ, ΤΟΥ ΜΑΣΤΟΥ ΚΑΙ ΤΟΥ ΚΑΤΩΤΕΡΟΥ ΟΥΡΟΠΟΙΗΤΙΚΟΥ ΣΥΣΤΗΜΑΤΟΣ. ΓΙΑ ΤΟ ΣΥΝΟΛΟ ΤΩΝ ΠΕΡΙΣΤΑΤΙΚΩΝ ΠΛΗΝ ΤΗΣ ΚΥΤΤΑΡΟΛΟΓΙΚΗΣ ΔΙΑΓΝΩΣΗΣ ΥΠΗΡΧΕ ΙΣΤΟΛΟΓΙΚΗ ΚΑΙ ΚΛΙΝΙΚΗ ΕΠΙΒΕΒΑΙΩΣΗ.ΓΙΑ ΚΑΘΕ ΟΡΓΑΝΟ ΕΠΙΧΕΙΡΗΘΗΚΕ ΔΙΑΧΩΡΙΣΜΟΣ ΤΗΣ ΚΑΛΟΗΘΕΙΑΣ ΑΠΟ ΤΗΝ ΚΑΚΟΗΘΕΙΑ ΤΟΣΟ ΣΕ ΚΥΤΤΑΡΙΚΟ ΕΠΙΠΕΔΟ ΟΣΟ ΚΑΙ ΣΕ ΕΠΙΠΕΔΟ ΠΕΡΙΣΤΑΤΙΚΟΥ, ΜΕ ΤΗ ΒΟΗΘΕΙΑ ΤΡΙΩΝ ΔΙΑΦΟΡΕΤΙΚΩΝ ΜΕΘΟΔΩΝ ΤΕΧΝΗΤΗΣ ΝΟΗΜΟΣΥΝΗΣ, ΣΥΓΚΕΚΡΙΜΕΝΑ ΤΟΥ ΝΕΥΡΩΝΙΚΟΥ ΔΙΚΤΥΟΥ ΟΠΙΣΘΟΔΡΟΜΙΚΗΣ ΔΙΑΔΟΣΗΣ ΤΟΥ ΣΦΑΛΜΑΤΟΣ, ΤΟΥ ΕΚΠΑΙΔΕΥΟΜΕΝΟΥ ΚΒΑΝΤΙΣΤΗ ΔΙΑΝΥΣΜΑΤΩΝ ΚΑΙ ΝΕΥΡΩΝΙΚΩΝ ΔΙΚΤΥΩΝ ΜΕ ΑΚΤΙΝΙΚΕΣ ΣΥΝΑΡΤΗΣΕΙΣ ΒΑΣΗΣ.ΑΠΟΤΕΛΕΣΜΑΤΑ: ΤΑ ΠΟΣΟΣΤΑ ΔΙΑΧΩΡΙΣΜΟΥ ΤΗΣ ΚΑΛΟΗΘΕΙΑΣ ΑΠΟ ΤΗΝ ΚΑΚΟΗΘΕΙΑ, ΣΕ ΚΥΤΤΑΡΙΚΟ ΕΠΙΠΕΔΟ ΚΑΙ ΣΕ ΕΠΙΠΕΔΟ ΤΩΝ ΠΕΡΙΣΤΑΤΙΚΩΝ, ΕΔΕΙΞΑΝ ΠΩΣ ΕΙΝΑΙ ΔΥΝΑΤΟΝ ΝΑ ΕΠΙΤΕΥΧΘΟΥΝ ΥΨΗΛΑ ΠΟΣΟΣΤΑ ΔΙΑΓΝΩΣΤΙΚΗΣ ΑΚΡΙΒΕΙΑΣ. ΜΟΛΟΝΟΤΙ Η ΠΡΟΤΕΙΝΟΜΕΝΗ ΜΕΘΟΔΟΣ ΑΝΤΙΚΕΙΜΕΝΟΠΟΙΕΙ ΤΑ ΚΡΙΤΗΡΙΑ ΜΕ ΒΑΣΗ ΤΑ ΟΠΟΙΑ ΤΙΘΕΤΑΙ Η ΜΟΡΦΟΛΟΓΙΚΗ ΔΙΑΓΝΩΣΗ ΦΑΙΝΕΤΑΙ ΟΤΙ ΑΚΟΜΑ ΚΑΙ ΣΕ ΥΠΟΜΙΚΡΟΣΚΟΠΙΚΟ ΕΠΙΠΕΔΟ ΥΠΑΡΧΕΙ ΜΙΑ ΑΛΛΗΛΟΕΠΙΚΑΛΥΨΗ ΧΑΡΑΚΤΗΡΙΣΤΙΚΩΝ ΠΟΥ ΕΠΙΒΕΒΑΙΩΝΕΙ ΤΗΝ ΑΔΥΝΑΜΙΑ ΤΗΣ ΑΝΘΡΩΠΙΝΗΣ ΟΡΑΣΗΣ ΚΑΙ ΝΟΗΜΟΣΥΝΗΣ ΓΙΑ ΟΡΘΗ ΤΑΞΙΝΟΜΗΣΗ ΤΗΣ ΝΕΟΠΛΑΣΜΑΤΙΚΗΣ ΦΥΣΗΣ ΜΙΑΣ ΑΛΛΟΙΩΣΗΣ ΜΕ ΒΑΣΗ ΜΟΝΟ ΤΑ ΚΥΤΤΑΡΟΜΟΡΦΟΛΟΓΙΚΑ ΧΑΡΑΚΤΗΡΙΣΤΙΚΑ.ΣΥΜΠΕΡΑΣΜΑΤΑ: ΣΥΝΟΠΤΙΚΑ Η ΠΡΟΤΕΙΝΟΜΕΝΗ ΜΕΘΟΔΟΣ ΑΠΟΤΕΛΕΙ ΕΝΑ ΝΕΟ «ΟΠΛΟ» ΣΤΗΝ ΕΠΙΣΤΗΜΟΝΙΚΗ ΦΑΡΕΤΡΑ ΤΗΣ ΚΥΤΤΑΡΟΛΟΓΙΑΣ, ΕΠΕΙΔΗ ΣΥΝΕΙΣΦΕΡΕΙ:1.ΣΤΗ ΜΕΙΩΣΗ ΑΜΦΙΛΕΓΟΜΕΝΩΝ ΔΙΑΓΝΩΣΤΙΚΑ ΠΕΡΙΠΤΩΣΕΩΝ2.ΣΤΗ ΒΕΛΤΙΩΣΗ ΤΗΣ ΔΙΑΓΝΩΣΤΙΚΗΣ ΑΚΡΙΒΕΙΑΣ ΤΗΣ ΚΥΤΤΑΡΟΛΟΓΙΚΗΣ ΔΙΑΓΝΩΣΗΣ.3.ΣΤΗΝ ΑΝΤΙΚΕΙΜΕΝΟΠΟΙΗΣΗ ΤΗΣ ΔΙΑΓΝΩΣΤΙΚΗΣ ΜΕΘΟΔΟΥ ΜΕ ΤΗΝ ΕΙΣΑΓΩΓΗ ΜΟΡΦΟΜΕΤΡΙΚΩΝ ΚΑΙ ΠΥΚΝΟΜΕΤΡΙΚΩΝ ΠΟΣΟΤΙΚΩΝ ΧΑΡΑΚΤΗΡΙΣΤΙΚΩΝ. 4.ΣΤΗ ΠΑΡΟΧΗ ΔΙΑΓΝΩΣΤΙΚΗΣ ΥΠΟΒΟΗΘΗΣΗΣ ΝΕΩΝ ΚΥΤΤΑΡΟΛΟΓΩΝ ΠΟΥ ΔΕΝ ΔΙΑΘΕΤΟΥΝ ΤΗΝ ΑΠΑΡΑΙΤΗΤΗ ΕΜΠΕΙΡΙΑ ΚΑΙ ΕΞΕΙΔΙΚΕΥΣΗ ΣΕ ΣΥΓΚΕΚΡΙΜΕΝΑ ΟΡΓΑΝΑ.Η ΕΙΣΑΓΩΓΗ ΑΥΤΗΣ ΤΗΣ ΜΕΘΟΔΟΛΟΓΙΑΣ ΣΤΗΝ ΚΑΘΗΜΕΡΙΝΗ ΔΙΑΓΝΩΣΤΙΚΗ ΠΡΑΚΤΙΚΗ ΤΩΝ ΚΥΤΤΑΡΟΛΟΓΙΚΩΝ ΕΡΓΑΣΤΗΡΙΩΝ ΘΑ ΜΠΟΡΟΥΣΕ ΝΑ ΟΔΗΓΗΣΕΙ ΣΕ ΚΑΛΥΤΕΡΟ ΠΡΟΕΓΧΕΙΡΗΤΙΚΟ ΕΛΕΓΧΟ ΤΩΝ ΑΣΘΕΝΩΝ ΚΑΙ ΜΕΙΩΣΗ ΤΟΥ ΑΡΙΘΜΟΥ ΤΩΝ ΜΗ ΑΝΑΓΚΑΙΩΝ ΔΙΑΓΝΩΣΤΙΚΩΝ ΕΓΧΕΙΡΗΤΙΚΩΝ ΕΠΕΜΒΑΣΕΩΝ.
Μη καταστροφικός χαρακτηρισμός της βλάβης προηγμένων υλικών μέσω ανάλυσης της θερμο-μηχανικής συμπεριφοράς τους με μεθόδους θερμογραφίας
Authors: Κορδάτος Ευάγγελος
Published: August 2021

H ανάγκη εφαρμογής αξιόπιστων μη καταστροφικών μεθόδων για τον έλεγχο υλικών και δομών αυξάνεται συνεχώς, καθώς συμβάλλουν στην αειφορία και στην ανθεκτικότητα των κατασκευών και δεν παρουσιάζουν τους περιορισμούς των συμβατικών καταστροφικών μεθόδων. Τα πλεονεκτήματα των μη καταστροφικών μεθόδων συνίστανται στο ότι έχουν τη δυνατότητα εφαρμογής σε όλες τις φάσεις της δομής / κατασκευής και μπορούν να χαρακτηρίζουν πολλές ιδιότητες των υλικών και να αποτιμήσουν τη βλάβη τόσο στο εσωτερικό όσο και στην επιφάνειά τους, με αποτέλεσμα να καθιστούν δυνατό τον προσδιορισμό της εναπομένουσας ζωής και την πρόβλεψη της επερχόμενης αστοχίας τους. Αντικείμενο της παρούσας διδακτορικής διατριβής αποτελεί η μη καταστροφική αξιολόγηση της βλάβης υλικών μέσω ανάλυσης της θερμό-μηχανικής συμπεριφοράς τους με χρήση μη καταστροφικών μεθόδων. Για την επίτευξη του συγκεκριμένου στόχου αναπτύχθηκαν νέες καινοτόμες μεθοδολογίες βασισμένες στην υπέρυθρη θερμογραφία και τα αποτελέσματά τους συγκρίθηκαν τόσο με τις υπάρχουσες συμβατικές μεθόδους όσο και με τη μέθοδο της ακουστικής εκπομπής. Η παρούσα έρευνα χωρίζεται σε δυο βασικές κατευθύνσεις: (α) την παρακολούθηση σε πραγματικό χρόνο της υγιούς λειτουργίας υλικών που υποβάλλονται σε κυκλική μηχανική καταπόνηση και την ανάπτυξη παραμέτρου (μετρικής βλάβης) για την ποσοτικοποίηση του επιπέδου βλάβης, και (β) τη μελέτη της συμπεριφοράς του υλικού στη θραύση, η οποία σχετίζεται με την ανίχνευση, την απεικόνιση της διαδρομής και το ρυθμό διάδοσης επιφανειακής και υπό-επιφανειακής ρωγμής. Μελετήθηκε, λοιπόν, τόσο η ανάπτυξη όσο και η διάδοση μίας ρωγμής σε υλικά που υποβάλλονται σε κυκλική μηχανική φόρτιση και χαρακτηρίστηκε το επίπεδο βλάβης των υλικών ως συνάρτηση των κύκλων κόπωσης προσδιορίζοντας τις θερμικές παραμέτρους τους. Επιπλέον, καθορίστηκε το όριο κόπωσης μέσω μίας νέας μεθοδολογίας που συνδυάζει δύο μη καταστροφικές μεθόδους, την υπέρυθρη θερμογραφία και την ακουστική εκπομπή. Αναπτύχθηκε επίσης μία μεθοδολογία βασισμένη στην υπέρυθρη θερμογραφία για τον χαρακτηρισμό υπό-επιφανειακής βλάβης σε κατασκευές από σκυρόδεμα και εφαρμόστηκε σε υφιστάμενη κατασκευή μεγάλης ιστορικής σημασίας για την ελληνική πολιτιστική κληρονομιά. Τέλος, αναπτύχθηκε μια νέα καινοτόμος τεχνική lock-in θερμογραφίας ικανή να ανιχνεύσει υπό-επιφανειακή βλάβη σε υλικά.
Διερεύνηση της ασφάλειας μεταλλικών δομικών στοιχείων υπό καθεστώς μη στάσιμης θερμικής καταπόνησης
Authors: Τσαλίκης Χρήστος
Published: August 2021

Αντικείμενο της παρούσας διδακτορικής διατριβής είναι η μελέτη της συμπεριφοράς των μεταλλικών δομικών στοιχείων υπό μη ομοιόμορφο θερμοκρασιακό πεδίο. Στόχος είναι, γενικότερα, η βαθύτερη διερεύνηση των επιπτώσεων της παρουσίας ανομοιόμορφου θερμοκρασιακού πεδίου στα μεταλλικά μέλη μέσω ντετερμινιστικής προσέγγισης και, ειδικότερα, η διατύπωση των επιπτώσεων αυτών μέσω αναλυτικών σχέσεων ή και επαναληπτικών διαδικασιών που βασίζονται στην κλασική μηχανική και ο έλεγχος αυτών μέσω ανάλυσης με τη χρήση πεπερασμένων στοιχείων. Αρχικά, περιγράφεται η συμπεριφορά της πυρκαγιάς σε θέματα της επιστήμης του πολιτικού μηχανικού. Στη συνέχεια, επιχειρείται η αντιστροφή ήδη υπάρχοντος καταστατικού νόμου ο οποίος βασίζεται στην εξίσωση Ramberg - Osgood. Σε επόμενο κεφάλαιο διερευνάται η διατήρηση της επιπεδότητας της διατομής μεταλλικού μέλους υπό κυλινδρική κάμψη με την παρουσία ανομοιόμορφου θερμοκρασιακού πεδίου. Το μέλος μοντελοποιείται στο πρόγραμμα πεπερασμένων στοιχείων CASTEM. Ο έλεγχος γίνεται αναλύοντας τα διαγράμματα παραμορφώσεων σε ορθογωνικά πολυώνυμα βάσης Legendre. Η διατήρηση της επιπεδότητας επιτρέπει την διερεύνηση της αντοχής του μέλους σε επίπεδο διατομής βάσει της θεωρίας δοκού. Οι επιλύσεις πραγματοποιούνται στο λογισμικό CASTEM βάσει αναλυτικών σχέσεων που έχουν διατυπωθεί. Προκύπτουν διαγράμματα αντοχής και σχολιάζονται ασφαλείς και συντηρητικές περιοχές που προκύπτουν εφαρμόζοντας το κανονιστικό πλαίσιο θεώρησης ομοιόμορφης θερμοκρασίας. Η παρουσία ανομοιόμορφου θερμοκρασιακού πεδίου οδηγεί πρόωρα στην σημαντική ανάπτυξη φαινομένων 2ας τάξεως λόγω της μετατόπισης του ελαστικού ουδέτερου άξονα και τη δημιουργία αρχικής εκκεντρότητας λόγω ανομοιόμορφης θερμικής διαστολής του υλικού. Εισάγεται η έννοια της ισοδύναμης διατομής και επιχειρείται η διατύπωση αναλυτικής σχέσης για την εύρεση του οριακού ελαστικού φορτίου αξονικά καταπονούμενου στύλου υπό ανομοιόμορφη θερμοκρασία. Η αναλυτική σχέση προγραμματίζεται στο MATLAB και εξάγονται διαγράμματα λυγισμού. Η εγκυρότητα ελέγχεται με την επίλυση των ίδιων φορέων με τη μέθοδο πεπερασμένων στοιχείων με τη χρήση του λογισμικού ABAQUS. Τέλος, μελετάται η διαφοροποίηση της κρίσιμης ελαστικής ροπής λυγισμού κατά το φαινόμενο της στρέβλωσης, λόγω της θερμοκρασίας, αξιοποιώντας την έννοια της ισοδύναμης διατομής. Η αναλυτική σχέση προγραμματίζεται στο MATLAB και η εγκυρότητα των αποτελεσμάτων επιβεβαιώνεται με τη μέθοδο πεπερασμένων στοιχείων με τη χρήση του λογισμικού ABAQUS.
Κατανεμημένη αποτίμηση επερωτήσεων και συλλογιστική για το μοντέλο RDF σε δίκτυα ομότιμων κόμβων
Authors: Καούδη Ζωή
Published: August 2021

Με το ενδιαφέρον για τις εφαρμογές του Σημασιολογικού Ιστού να αυξάνεται ραγδαία, το μοντέλο RDF και RDFS έχει γίνει ένα από τα πιο ευρέως χρησιμοποιούμενα μοντέλα δεδομένων για την αναπαράσταση και την ενσωμάτωση δομημένης πληροφορίας στον Ιστό. Το πλήθος των διαθέσιμων πηγών πληροφορίας RDF συνεχώς αυξάνεται με αποτέλεσμα να υπάρχει μια επιτακτική ανάγκη για τη διαχείριση RDF δεδομένων. Σε αυτή τη διατριβή επικεντρωνόμαστε στην κατανεμημένη διαχείριση RDF δεδομένων σε δίκτυα ομότιμων κόμβων. Σχεδιάζουμε και υλοποιούμε το σύστημα Atlas, ένα πλήρως κατανεμημένο σύστημα για την αποθήκευση RDF και RDFS δεδομένων, την αποτίμηση και βελτιστοποίηση επερωτήσεων στη γλώσσα SPARQL και τη συλλογιστική στο μοντέλο RDFS. Το σύστημα Atlas χρησιμοποιεί κατανεμημένους πίνακες κατακερματισμού, μια δημοφιλή περίπτωση δικτύων ομότιμων κόμβων. Αρχικά, αναλύουμε κατανεμημένους αλγόριθμους για συλλογιστική RDFS χρησιμοποιώντας κατανεμημένους πίνακες κατακερματισμού. Υλοποιηούμε διάφορες παραλλαγές των αλγορίθμων προς τα εμπρός αλυσίδα εκτέλεσης και προς τα πίσω αλυσίδα εκτέλεσης καθώς και έναν αλγόριθμο που χρησιμοποιεί την τεχνική μετασχηματισμού των κανόνων σε μαγικό σύνολο. Αποδεικνύουμε θεωρητικά την ορθότητα των αλγορίθμων αυτών και προσφέρουμε μια συγκριτική μελέτη τόσο αναλυτικά όσο και πειραματικά. Παράλληλα, προτείνουμε αλγορίθμους και τεχνικές για την αποτίμηση και τη βελτιστοποίηση επερωτήσεων στη γλώσσα SPARQL για RDF δεδομένα που είναι αποθηκευμένα σε κατανεμημένους πίνακες κατακερματισμού. Οι τεχνικές βελτιστοποίησης βασίζονται σε εκτιμήσεις επιλεκτικότητας και έχουν στόχο τη μείωση του χρόνου απόκρισης της επερώτησης καθώς και της κατανάλωσης εύρους ζώνης του δικτύου. Η εκτεταμένη πειραματική αξιολόγηση των μεθόδων βελτιστοποίησης γίνεται σε μια τοπική συστάδα υπολογιστών χρησιμοποιώντας ένα ευρέως διαδεδομένο σημείο αναφοράς μετρήσεων.
Σχεδιασμός, σύνθεση και βιολογική δράση φαινυλαμινοπυριμιδινών - αναλόγων του φαρμάκου Glivec – ως δραστικών και εκλεκτικών αναστολέων πρωτεϊνικών κινασών
Authors: Κυνηγοπούλου Μαρία
Published: August 2021

Οι πρωτεϊνικές κινάσες είναι ένζυμα που καταλύουν τη μεταφορά της τελικής φωσφορικής ομάδας του ATP σε συγκεκριμένες πρωτεΐνες, διαδραματίζοντας ως εκ τούτου σπουδαίο ρόλο σε όλες σχεδόν τις κυτταρικές διεργασίες. Στην έρευνα για την ανάπτυξη μορίων μικρού μοριακού βάρους έναντι του καρκίνου και άλλων ασθενειών, οι πρωτεϊνικές κινάσες αποτελούν ελκυστικούς στόχους και η αναστολή τους έχει αναγνωριστεί ως μία καινοτόμα θεραπευτική προσέγγιση, καθώς ορισμένες εξ αυτών συμβάλλουν, μεταξύ άλλων, στην εμφάνιση ασθενειών, συμπεριλαμβανομένου του καρκίνου.Το φαρμακευτικό σκεύασμα Glivec (Imatinib), ένας κλινικά σπουδαίος ανταγωνιστής του ATP που στοχεύει και αναστέλλει τη δράση της ενδοκυτταρικής Abl-Bcr πρωτεϊνικής κινάσης, υπεύθυνης για την εμφάνιση της λευχαιμίας, αποτελεί πλέον μία σημαντική-επαναστατική πρόοδο στην αντιμετώπιση της Χρόνιας Μυελογενούς Λευχαιμίας. Ως πρότυπο αναστολέα πρωτεϊνικής κινάσης, το φαρμακευτικό σκεύασμα Glivec (Imatinib) προσφέρεται ως ένα εξαίρετο μοντέλο για τη διερεύνηση των μετατροπών και την επίδρασή τους στη βιολογική δραστικότητα διαφόρων πρωτεϊνικών κινασών.Στην παρούσα διδακτορική διατριβή περιγράφεται ο σχεδιασμός, η σύνθεση και ο βιολογικός έλεγχος νέων παραγώγων της φαινυλοαμινοπυριμιδίνης, αναλόγων του φαρμακευτικού σκευάσματος Glivec (Imatinib), τα οποία σε ορισμένες περιπτώσεις παρουσιάζουν μεγαλύτερη δράση και εκλεκτικότητα έναντι συγκεκριμένων πρωτεϊνικών κινασών (Abl-Bcr, KIT, FMS, CDK2/A, B-Raf, PDGFR κ.ά), ως απόρροια όλων των μετατροπών: α) απομάκρυνση του Ν-μεθυλοπιπεραζινικού δακτυλίου, β) σύνδεση της πυριδίνης (Α) στην 4-θέση του πυριμιδινικού δακτυλίου (Β), εκτός της 3-θέσης, στη 2- και στην 4-θέση, γ) σύνδεση της μεθυλομάδας, εκτός της 6-θέσης, στη 2- και στην 4-θέση ως προς τη δευτεροταγή αμινομάδα, δ) εισαγωγή του αμιδικού δεσμού σε διαφορετική θέση και εισαγωγή διαφόρων υποκαταστατών στον τελικό αρωματικό δακτύλιο (βενζολικό).Οι νέες ενώσεις προσφέρουν ένα δομικό μοτίβο για περαιτέρω ανάπτυξη αναστολέων έναντι της σπουδαίας οικογένειας υποδοχέων των πρωτεϊνικών κινασών PDGF, καθώς και εναλλακτική οδό και για το σχεδιασμό φαρμάκων με εκλεκτική βιολογική δράση έναντι άλλων πρωτεϊνικών κινασών.Επιπλέον, στο πλαίσιο της παρούσας διδακτορικής κατέστη εφικτή η ανάπτυξη μιας αποδοτικότερης και απλούστερης μεθόδου σύνθεσης αναλόγων του φαρμακευτικού σκευάσματος Glivec, σε σχέση με τη μέθοδο σύνθεσης όπως αυτή περιγράφεται στην κατοχύρωση της Φαρμακοβιομηχανίας Novartis, με τη βελτιστοποίηση των συνθηκών και των αποδόσεων διαφόρων σταδίων. Όλες οι νέες ενώσεις έχουν χαρακτηρισθεί πλήρως (IR, 1H-NMR, 13C-NMR, φάσματα μαζών υψηλής ευκρίνειας/ESI-HRMS).
Η γονική μέριμνα του γεννημένου χωρίς γάμο παιδιού και το δικαίωμα οικογενειακής ζωής του πατέρα
Authors: Κουμουτζής Νικόλαος
Published: August 2021

Η ρύθμιση του Αστικού Κώδικα για την άσκηση της γονικής μέριμνας του γεννημένου χωρίς γάμο παιδιού είναι σύνθετη: ως κεντρικό σκέλος έχει τη στέρηση της άσκησης της γονικής μέριμνας από τον πατέρα, ενώ αυτό συμπληρώνεται από μια σειρά περαιτέρω προβλέψεων για την ανάθεση της άσκησης της γονικής μέριμνας στον πατέρα, είτε από τον νόμο, είτε με δικαιοπραξία, είτε με δικαστική απόφαση. Η ρύθμιση αυτή βρίσκεται στο μέσον δύο ανταγωνιστικών αξιώσεων που απορρέουν από το Σύνταγμα και την Ευρωπαϊκή Σύμβαση των Δικαιωμάτων του Ανθρώπου: αφενός της αξίωσης για νομική παροχή στον πατέρα, με βάση το δικαίωμα οικογενειακής ζωής του, αφετέρου της αξίωσης για μη νομική παροχή στον πατέρα, με βάση «δικαιώματα άλλων». Η οριστική επιταγή είναι φυσικά μία και υποδεικνύεται στο πλαίσιο σταθμίσεων που επαναλαμβάνονται κάτω από διαρκώς παραλλάσσουσες περιστάσεις, αποβαίνοντας αλλού υπέρ του πατέρα/σε βάρος των άλλων, αλλού υπέρ των άλλων/σε βάρος του πατέρα. Αντικείμενο της μελέτης αποτελεί η συσχέτιση των κανόνων του Αστικού Κώδικα με την κατάληξη των οικείων σταθμίσεων, προκειμένου να ελεγχθεί η τήρηση του Συντάγματος και της Ευρωπαϊκής Σύμβασης των Δικαιωμάτων του Ανθρώπου. Το συμπέρασμα που προκύπτει είναι ότι, σε αρκετά σημεία, οι επιλογές που έχουν υιοθετηθεί είναι εσφαλμένες. Τα φαινόμενα αυτά κατατάσσονται σε δύο κατηγορίες: (α) Άλλοτε, ο Αστικός Κώδικας παραλείπει τη νομική παροχή στον πατέρα, ενώ θα έπρεπε να την πραγματοποιεί. Εδώ προσβάλλεται το δικαίωμα του πατέρα. (β) Άλλοτε, ο Αστικός Κώδικας πραγματοποιεί τη νομική παροχή στον πατέρα, ενώ θα έπρεπε να την παραλείπει. Εδώ προσβάλλονται τα «δικαιώματα άλλων». Όλες οι περιπτώσεις αυτές δίνουν λαβή σε παρεμβάσεις με τις οποίες, στην ουσία, η lex lata στο πεδίο της γονικής μέριμνας του γεννημένου χωρίς γάμο παιδιού επανακαθορίζεται. Συγκεκριμένα, η κατάλληλη λύση προτείνεται praeter legem, extra legem, ή και contra legem ακόμα, όταν είναι αδύνατη οποιαδήποτε εναρμόνιση με το Σύνταγμα και την Ευρωπαϊκή Σύμβαση των Δικαιωμάτων του Ανθρώπου μέσα από τέτοιου είδους διαπλάσεις. Η εκδοχή που διαμορφώνεται ενδείκνυται να ενσωματωθεί στο corpus του Αστικού Κώδικα σε μια προσεχή μεταρρύθμιση. Μέχρι τότε, σε αυτή πρέπει να είναι έτοιμη να προσανατολισθεί η νομολογία, προκειμένου και η υπερνομοθετική προστασία να μην μείνει «στα χαρτιά» και η χώρα να μην κινδυνεύσει να εκτεθεί διεθνώς με μια καταδικαστική απόφαση του Ευρωπαϊκού Δικαστηρίου των Δικαιωμάτων του Ανθρώπου.
Η επίδραση των νεότερων β-αδρενεργικών αποκλειστών στη λειτουργικότητα της αριστεράς κοιλίας στην καρδιακή ανεπάρκεια
Authors: Τσορμπατζόγλου Κατηφένια
Published: August 2021

Σκοπός: Η συγκριτική αξιολόγηση της επίδρασης καρβεδιλόλης και νεμπιβολόλης στην κλινική εικόνα, τη λειτουργικότητα και τη γεωμετρία της αριστεράς κοιλίας (ΑΚ) ασθενών με καρδιακή ανεπάρκεια (κ.α.). Μεθοδολογία: Μελετήθηκαν προ και μετά θεραπεία 41 ασθενείς με διάφορης αιτιολογίας κ.α. (κλάση κατά ΝΥΗΑ I-IV), από τους οποίους, 21 υποβλήθηκαν σε θεραπεία με καρβεδιλόλη και 20 με νεμπιβολόλη. Εκτιμήθηκαν κλινικές παράμετροι (BMI και κλάση), κλάσμα εξώθησης (EF), όγκοι, αιμάτωση και συστολική πάχυνση του μυοκαρδίου της ΑΚ με ραδιοϊσοτοπική κοιλιογραφία με 99mTc-ερυθρά και ΗΚΓ-συγχρονισμένη τομογραφία με 99mTc-tetrofosmin (g-SPECT) σε ηρεμία και μέτρια κόπωση. Αποτελέσματα: Η διάρκεια παρακολούθησης ήταν 15,46±4,2 μήνες. Για αμφότερους τους β-αποκλειστές η ανοχή ήταν πολύ καλή. Από την προ θεραπείας εκτίμηση, εντός αμφότερων των ομάδων (καρβεδιλόλης-νεμπιβολόλης) εντοπίστηκαν δύο υποομάδες με EF≤50% και EF>50%. Παρουσιάστηκε σημαντική μείωση της κλάσης (-12,5±18,1%, p<0,05) και αύξηση του ΒΜΙ (4,1±3,9%, p<0,005), του EF ηρεμίας (3,8±5,4%, p<0,05), του δείκτη όγκου παλμού ηρεμίας (21,9±24,7%, p<0,005) και κόπωσης (34,7±41,7%, p<0,05) και του δείκτη καρδιακού έργου ηρεμίας (25±35,4%, p<0,05) και κόπωσης (59,3±53,9%, p<0,005) στην υποομάδα της καρβεδιλόλης με EF≤50%, ενώ στις δομικές παραμέτρους, παρουσιάστηκε τάση μείωσης του δείκτη τελοσυστολικού όγκου ηρεμίας (-7,5±16,5%) στην ίδια υποομάδα. Η ομάδα της νεμπιβολόλης δεν παρουσίασε την ίδια βελτίωση. Αλλαγές κινητικότητας, πάχυνσης και αιμάτωσης του μυοκαρδίου δεν παρατηρήθηκαν. Συμπεράσματα: H καρβεδιλόλη παρουσίασε υπεροχή έναντι της νεμπιβολόλης, ειδικά σε ηρεμία και σε ασθενείς με βαριά κ.α.
Αξιολόγηση των επιπτώσεων των εμβοών – υπερακουσίας στην ποιότητα ζωής των πασχόντων
Authors: Αντωνιάδης Αλέξανδρος
Published: August 2021

Υπερακουσία είναι η δυσανεξία σε συνήθεις ήχους του περιβάλλοντος. Συχνά συνυπάρχει με εμβοές, δηλαδή αντίληψη ήχων που δεν σχετίζονται με εξωτερικό ηχητικό ερέθισμα. Η συχνή τους συνύπαρξη φαίνεται να σχετίζεται με κοινούς παθοφυσιολογικούς μηχανισμούς.Σκοπός της μελέτης αυτής είναι η αξιολόγηση της υπερακουσίας στα πλαίσια της συνύπαρξής της με εμβοές και των επιπτώσεων των εμβοών και της υπερακουσίας στην ποιότητα ζωής των πασχόντων, με στόχο τη βελτίωση της αντιμετώπισής τους. Ασθενείς : Στη μελέτη αυτή περιλαμβάνονται 98 ασθενείς με χρόνιες – επίμονες αμφοτερόπλευρες εμβοές αμφοτέρων των φύλων, ηλικίας από 21-78 ετών, με ή χωρίς βλάβη στην ακοή. Οι ασθενείς εξετάσθηκαν την περίοδο από το 2000 έως το 2005, στα Εξωτερικά Ιατρεία της Α’ Ω.Ρ.Λ. Κλινικής του Α.Π.Θ. στο Νοσοκομείο ΑΧΕΠΑ. Ως ομάδα ελέγχου εξετάστηκαν άτομα φαινομενικά υγιή με ελεύθερο ακοολογικό ιστορικό. Μεθοδος : Στους ασθενείς ακολουθήθηκε η παρακάτω διαδικασία:-Λήψη ιατρικού – ακοολογικού ιστορικού . Επιπρόσθετα τέθηκε ερώτηση σχετικά με την ευαισθησία στους καθημερινούς ήχους (αυτοαναφορά υπερακουσίας, self-report SR). Συμπλήρωση του ερωτηματολογίου THI (Tinnitus Handicap Inventory) σχετικά με τις επιπτώσεις των εμβοών στην ποιότητα ζωής τους. -Υποκειμενική αξιολόγηση του βαθμού επίδρασης των εμβοών στον ασθενή (κλίμακα Visual Analogue Scale VAS 0-10). Ακοολογικός έλεγχος. Για την αξιολόγηση της υπερακουσίας έγιναν οι μετρήσεις των τιμών L.D.L. και D.R. Αποτελέσματα : Όλοι οι ασθενείς έχουν χρόνιες αμφοτερόπλευρες εμβοές. Ο ασθενής θεωρείται ότι έχει υπερακουσία όταν οι τιμές LDL≤ 90dB σε δύο ή περισσότερες συχνότητες ή οι τιμές DR ≤ 55dB έστω και σε μία συχνότητα. Στη μελέτη αυτή βλάβη της ακοής θεωρείται : ουδός ακοής > 20dB σε περισσότερες από δύο συχνότητες στο ίδιο αυτί ή ουδός ακοής ≥ 30dB σε τουλάχιστον μία συχνότητα. Από τους 98 ασθενείς οι 78 είχαν βλάβη στην ακοή ενώ φυσιολογική ακοή είχαν οι 20. Υπερακουσία βρέθηκε σε 83/98 ασθενείς με εμβοές (84,6%). Στους 78/98 ασθενείς με εμβοές και βαρηκοΐα βρέθηκε υπερακουσία σε 69/78, (88,46%). Στους 20/98 ασθενείς με εμβοές και φυσιολογική ακοή βρέθηκε υπερακουσία σε ποσοστό 70%(14/20). Υπάρχει στατιστικά σημαντική διαφορά στην αυτοαξιολόγηση των ασθενών με την κλίμακα VAS 0-10 μεταξύ των ασθενών με εμβοές και αυτών με εμβοές και υπερακουσία (p<0,01). Οι ασθενείς με εμβοές και υπερακουσία έχουν στατιστικά σημαντικά υψηλότερη συνολική βαθμολογία (p<0.05) στο ερωτηματολόγιο ΤΗΙ από τους ασθενείς μόνο με εμβοές. Επίσης, τα περισσότερα άτομα με υπερακουσία και εμβοές βρίσκονται στην υποκατηγορία σοβαρότητας G3 του ερωτηματολογίου ΤΗΙ, ενώ τα περισσότερα άτομα μόνο με εμβοές βρίσκονται στην υποκατηγορία G2 (p<0.05).Συμπέρασμα : Στη μελέτη μας βρέθηκε ότι η υπερακουσία είναι συχνή σε ασθενείς με χρόνιες επίμονες εμβοές , και ότι επιβαρύνει την ποιότητα ζωής τους. Μεγαλύτερος αριθμός ασθενών απαιτείται για την αξιολόγηση της υπερακουσίας σε ασθενείς με εμβοές και την ακουολογική δοκιμασία εκλογής (LDL/ DR) .
Επεξεργασία ερωτημάτων σε κατανεμημένα περιβάλλοντα αυτόνομων συστημάτων διαχείρισης δεδομένων
Authors: Πεντάρης Φραγκίσκος
Published: August 2021

Τα μεγάλης κλίμακας κατανεμημένα περιβάλλοντα, στα οποία κάθε κόμβος είναι απολύτως αυτόνομος και προσφέρει υπηρεσίες στους υπόλοιπους κόμβους, εμφανίζουν σημαντικές προκλήσεις σε θέματα επεξεργασίας, ανάθεσης και βελτιστοποίησης επερωτήσεων. Σε αυτήν τη διατριβή, εμπνευσμένοι από την τεχνολογία του ηλεκτρονικού εμπορίου, θεωρούμε τις επερωτήσεις ως αγαθά και μοντελοποιούμε τη βελτιστοποίησή τους ως μια διαδικασία εμπορικής διαπραγμάτευσης. Απαντήσεις και πλάνα εκτέλεσης υπο-επερωτήσεων τίθενται προς διαπραγμάτευση μεταξύ των κόμβων μέχρι την επίτευξη συμφωνίας. Συγκρινόμενη με τις γενικές εμπορικές διαπραγματεύσεις στο ηλεκτρονικό εμπόριο, η βελτιστοποίηση επερωτήσεων αντιμετωπίζει νέες μοναδικές προκλήσεις που πηγάζουν κυρίως από το γεγονός ότι οι επερωτήσεις έχουν μια περίπλοκη δομή και μπορούν να «κομματιαστούν» σε μικρότερα μέρη. Κατά αντιστοιχία με τη βελτιστοποίηση επερωτήσεων, εξετάζουμε το πρόβλημα της ανάθεσης επερωτήσεων υπό το πρίσμα της θεωρίας μικροοικονομίας και παρουσιάζουμε πώς αυτή μπορεί να χρησιμοποιηθεί μαζί με το πλαίσιο εμπορικής διαπραγμάτευσης επερωτήσεων για την κατασκευή ενός αποδοτικού και αποκεντρωποιημένου μηχανισμού που μεγιστοποιεί τη συνολική απόδοση του συστήματος.
Ο προϋπολογισμός και ο προϋπολογιστικός έλεγχος σε ελεγχόμενες από το δημόσιο αμυντικές βιομηχανίες
Authors: Καπανταϊδάκης Ιωάννης
Published: August 2021

Ο προϋπολογισμός και ο προϋπολογιστικός έλεγχος αποτελούν ένα από τα πιο χρήσιμα διοικητικά εργαλεία. Στην παρούσα εργασία εξετάσαμε το εργαλείο αυτό από την πλευρά τεσσάρων βασικών θεωριών, της οικονομικής θεωρίας, της κοινωνικής θεωρίας, των ψυχολογικών θεωριών και των θεωριών της οργάνωσης. Αξιολογήσαμε τους σημαντικούς παράγοντες που επηρεάζουν τον προϋπολογισμό και τον προϋπολογιστικό έλεγχο ενώ διερευνήσαμε ενδελεχώς την διεθνή και ελληνική αρθογραφία και βιβλιογραφία. Στη συνέχεια και αφού εξετάσαμε σε βάθος τους παράγοντες οι οποίοι επηρεάζουν την προϋπολογιστική διαδικασία επιλέξαμε δύο μεγάλους Ελληνικούς οργανισμούς οι οποίοι ελέγχονται από το δημόσιο, με στόχο να ερευνήσουμε τη λειτουργία του συστήματος. Επιλέξαμε και δύο αυτοί οργανισμοί να δραστηριοποιούνται στον κλάδο της άμυνας, αφού αυτός ο κλάδος αποτελεί σημαντικό οικονομικό παράγοντα στην Ελληνική οικονομία. Η μεθοδολογία που ακολουθήσαμε για να ερευνήσουμε το πρόβλημα ήταν, αρχειακή έρευνα (μέσα δηλαδή από την αλληλογραφία των επιχειρήσεων αλλά και από έγγραφα και υλικό των αρχείων της Βουλής των Ελλήνων), ποιοτική έρευνα (λάβαμε συνεντεύξεις από στελέχη των δύο επιχειρήσεων), και ποσοτική έρευνα (ανάπτυξη ερωτηματολογίων για τη λειτουργία του προϋπολογισμού και του προϋπολογιστικού ελέγχου). Αποτελέσματα της παρούσας διατριβής είναι, στο εμπειρικό επίπεδο αποτυπώνεται - αποκαλύπτεται για πρώτη φορά η εφαρμογή του προϋπολογισμού και του προϋπολογιστικού ελέγχου από δύο μεγάλες αμυντικές βιομηχανίες οι οποίες δραστηριοποιούνται στο χώρο της παραγωγής αμυντικού υλικού, ενώ παράλληλα είναι ΔΕΚΟ. Παράλληλα σε θεωρητικό επίπεδο καταγράφονται σειρά από ευρήματα που αφορούν την εφαρμογή του προϋπολογισμού και το ρόλο που έχει στη λειτουργία των επιχειρήσεων που βρίσκονται υπό δημόσιο έλεγχο. Σημαντική είναι η συνεισφορά της έρευνας στην αποτύπωση των επιπτώσεων του μεγέθους της διοικητικής ιεραρχίας στην προϋπολογιστική διαδικασία. Παράλληλα σημαντικές αποκαλύψεις τόσο σε θεωρητικό όσο και σε εμπειρικό επίπεδο που αφορούν την επιλογή εξωθεσμικών και ενδοεπιχειρησιακών με θεσμικό ρόλο παραγόντων, στη λειτουργία του συστήματος προϋπολογισμού και του προϋπολογιστικού ελέγχου. Σημαντικά είναι τα ευρήματα για τη σχέση μεταξύ του προϋπολογισμού και του ελέγχου σε μεγάλες βιομηχανίες οι οποίες ελέγχονται από το κράτος. Ευρήματα σημαντικά της παρούσας έρευνας είναι και οι αποκαλύψεις για το αίσθημα δικαίου που αναπτύσσεται σε όσους εμπλέκονται στη διαδικασία του προϋπολογισμού. Μέσα από τα ερευνητικά ερωτήματα αποκαλύπτεται και ο ρόλος του προϋπολογισμού στη διαδικασία διατήρησης των οργανισμών.
Το διαδίκτυο ως μέσο προώθησης και διανομής τουριστικών προϊόντων στην Ελλάδα
Authors: Τριχάς Νικόλαος
Published: August 2021

Καθώς εισερχόμαστε στη νέα εποχή, την Εποχή της Πληροφορίας, οι τουριστικές επιχειρήσεις απαιτείται να κατανοήσουν τη σημασία της επιχειρηματικής χρήσης του διαδικτύου, να αντιληφθούν την αυξανόμενη χρήση του από τους τουρίστες, και τελικά να το αξιοποιήσουν ώστε να αποκομίζουν τα μέγιστα δυνατά οφέλη από τη χρήση του. Αυτό είναι ιδιαίτερα σημαντικό για τις ελληνικές τουριστικές επιχειρήσεις, καθώς ο ελληνικός τουρισμός ταλανίζεται από χρόνια διαρθρωτικά προβλήματα που σταδιακά τον οδηγούν σε απώλεια του ανταγωνιστικού του πλεονεκτήματος από άποψη σχέσης αξίας-τιμής, προβλήματα τα οποία εντάθηκαν και αναδείχθηκαν ακόμα περισσότερο από την πρόσφατη παγκόσμια χρηματοπιστωτική κρίση. Σκοπός της Διδακτορικής Διατριβής είναι να διερευνήσει το βαθμό χρήσης και αξιοποίησης του διαδικτύου στο ελληνικό τουριστικό κύκλωμα, συγκριτικά με άλλα παραδοσιακά μέσα προώθησης και διανομής των τουριστικών προϊόντων και υπηρεσιών. Για να επιτευχθεί αυτός ο σκοπός εξετάστηκε αρχικά η διαχρονική εξέλιξη της ανάπτυξης του διαδικτύου στην Ελλάδα, εστιάζοντας σε τρεις ομάδες ενδιαφέροντος: στο Ελληνικό Δημόσιο, στις ελληνικές επιχειρήσεις και στο γενικό πληθυσμό της χώρας. Ακολούθως μελετήθηκαν προηγούμενες έρευνες και μελέτες που εξετάζουν τη χρήση του διαδικτύου στην Ελλάδα για λόγους που σχετίζονται με τα ταξίδια και τον τουρισμό. Στη συνέχεια, εφαρμόστηκε μέσω τεσσάρων ποσοτικών ερευνών το Μοντέλο Αποδοχής της Τεχνολογίας (ΤΑΜ) σε διαφορετικούς συμμετέχοντες στο τουριστικό κύκλωμα της χώρας μας: παραγωγούς (ξενοδοχεία και γραφεία ενοικίασης αυτοκινήτων), μεσάζοντες (τουριστικά γραφεία) και καταναλωτές (τουρίστες - χρήστες του διαδικτύου). Το αποτέλεσμα που προέκυψε είναι μία συσχέτιση και σύγκριση των αντιλήψεων, επιλογών και προτιμήσεων των δύο πλευρών (προσφορά και ζήτηση), η οποία οδήγησε σε μια ολοκληρωμένη εξέταση της χρήσης του διαδικτύου στο τουριστικό κύκλωμα της Ελλάδας σε σχέση με τα παραδοσιακά κανάλια διανομής. Το σύνολο αυτών των διερευνήσεων επέτρεψε την εξαγωγή χρήσιμων συμπερασμάτων για την σημερινή κατάσταση και τις προοπτικές που διαγράφονται στο μέλλον σχετικά με το βαθμό υιοθέτησης του διαδικτύου στη χώρα μας για λόγους που σχετίζονται με τα ταξίδια και τον τουρισμό, ενώ παράλληλα οδήγησε στη διαμόρφωση ενός πλαισίου προτάσεων σε επίπεδο τουριστικών επιχειρήσεων και δημόσιων πολιτικών, που μπορούν να υποστηρίξουν την αποτελεσματικότερη χρήση του διαδικτύου στον τομέα του τουρισμού.
Αποδοτικότητα και πιστωτικός κίνδυνος τραπεζών στην ευρωζώνη
Authors: Λεμονάκης Χρήστος
Published: August 2021

Στη διδακτορική αυτή διατριβή μελετάται η δυνατότητα των Πιστωτικών Ιδρυμάτων (Π.Ι.) της Ευρωζώνης (ΕΕ-17) να διατηρούν υγιή χρηματοοικονομικά δεδομένα σε περιόδους οικονομικής ύφεσης, καθώς και τα διαφορετικά χαρακτηριστικά των Π.Ι. μεταξύ των χωρών μελών αυτής. Ειδικότερα πραγματοποιείται ανάλυση σε δυο θεματικά μέρη. Στο πρώτο μέρος της έρευνας πραγματοποιείται ανάλυση σε «μάκρο»-επίπεδο (macro-level), μεταξύ των Π.Ι. της Ευρωζώνης, σε δείγμα 386 τραπεζών, με Σύνολο Ενεργητικού άνω των δυο εκ. ευρώ, κατά τα έτη 2005-2009. Στόχος της έρευνας αυτής είναι ο εντοπισμός και η ανάδειξη των κύριων χρηματοοικονομικών δεδομένων που αναδεικνύουν τα χαρακτηριστικά λειτουργίας των Π.Ι., λαμβάνοντας υπόψη τον τύπο τους, ήτοι Εμπορικών και Συνεταιριστικών Τραπεζών (ΕΤ-ΣΤ), όσο και την γεωγραφική και περιφερειακή τους διάσταση στην Ευρώπη, ήτοι των Τραπεζών του Ευρωπαϊκού Βορρά και των Τραπεζών του Ευρωπαϊκού Νότου (ΤΕΒ-ΤΕΝ) αντίστοιχα. Η έρευνα αυτή πραγματοποιείται σε επίπεδο ανάληψης κινδύνου, ποιότητας χαρτοφυλακίου και κυρίως αποδοτικότητας στη λειτουργία των ως άνω ομάδων Π.Ι. Στόχος της είναι να αναδείξει τις βασικές και τις ειδικές ομοιότητες και διαφορές όπως διαμορφώνονται από τα δίπολα: α) Εμπορικές vs Συνεταιριστικές Τράπεζες και β) Τράπεζες Ευρωπαϊκού Βορρά vs Tράπεζες Ευρωπαϊκού Νότου αντίστοιχα. Στη συνέχεια, συνοψίζονται τα ευρήματα σχετικά με την λειτουργία τους, αποτυπώνοντας τα κύρια χαρακτηριστικά τους σε σχέση με τη βαθμολογία της Τεχνικής Αποδοτικότητάς (ΤΑ) τους.Στο δεύτερο μέρος της έρευνας, πραγματοποιείται μια «μίκρο»-ανάλυση, σε επίπεδο δανειακού χαρτοφυλακίου Π.Ι., με αναφορά σε Μικρομεσαίες Επιχειρήσεις (ΜΜΕ). Στο μέρος αυτό προσδιορίζονται τα κύρια στοιχεία, ποσοτικά και ποιοτικά, που διαδραματίζουν σημαντικό ρόλο στην λήψη απόφασης δανειοδότησης σε ένα τραπεζικό οργανισμό. Με χρήση της τεχνικής k-means συσταδοποίησης (k-mean clustering) δημιουργούνται ομάδες πιστούχων με κοινά χαρακτηριστικά, που φανερώνουν τμηματοποίηση του χαρτοφυλακίου με βάση ποιοτικά και ποσοτικά χαρακτηριστικά, ενώ εντάσσονται και σε βαθμίδες πιστωτικού κινδύνου. Στη συνέχεια, με χρήση της τυποποιημένης μεθόδου, προσδιορίζονται οι κεφαλαιακές απαιτήσεις του Π.Ι. έναντι του Πιστωτικού Κινδύνου και προσδιορίζεται η κεφαλαιακή απαίτηση για κάθε δημιουργούμενη ομάδα (cluster). Η λειτουργική προσαρμογή του μοντέλου ενισχύεται με τη διεξαγωγή μελέτης απομείωσης των αξιών των εμπράγματων διασφαλίσεων, με σκοπό τον προσδιορισμό των επαυξημένων απαιτήσεων κεφαλαίου για το Π.Ι. και των ομάδων πιστούχων με την μεγαλύτερη κεφαλαιακή επιβάρυνση.
Η μηχανή και το δίκτυο
Authors: Ζαβολέας Ιωάννης
Published: August 2021

Η μηχανή και το δίκτυο παρουσιάζονται ως αναφορές τεχνολογικής προέλευσης που έχουν χρησιμοποιηθεί για τη συγκρότηση της έννοιας της χωρικότητας. Οι αναφορές αυτές αντιπροσωπεύουν δύο δομές με αντίθετες ονομαστικές ιδιότητες. Η δομή της μηχανής περιγράφεται ως σειριακή, με αυστηρά προκαθορισμένη λειτουργία και σαφείς συσχετισμούς μεταξύ των στοιχείων της προς ένα προδιαγεγραμμένο αποτέλεσμα, ενώ αξιολογείται με βασικό κριτήριο τη βελτιστοποίηση της απόδοσης. Από το διαφωτισμό και εξής, η μηχανή επέδρασε αποφασιστικά ως δομικό πρότυπο στη σύλληψη και την οργάνωση της κοινωνίας. Ειδικότερα, συνιστά κυρίαρχη δομική αναφορά στην αρχιτεκτονική και την πολεοδομία του μοντερνισμού, προκειμένου να καθορισθούν με σαφήνεια οι μονάδες ενός χωρικού συνόλου και οι μεταξύ τους σχέσεις. Από την άλλη πλευρά, στο δίκτυο οι μονάδες συνδυάζονται μη γραμμικά, με τρόπους ώστε οι δημιουργούμενες συνάψεις και τα επιδιωκόμενα αποτελέσματα να χαρακτηρίζονται ως ευέλικτα, μεταβαλλόμενα, ή προσωρινά. Στο επιστημονικό πλαίσιο θεωριών που αναπτύχθηκαν τις τελευταίες δεκαετίες εξηγώντας τις σχέσεις ανάμεσα σε ιστορικά, κοινωνικά και πολιτισμικά γεγονότα, επίσης δεδομένα και φαινόμενα ετερογενούς προέλευσης, η δομή του δικτύου επιστρατεύθηκε συχνά προκειμένου τα στοιχεία αυτά να προσδιορισθούν αναφορικά με τις μεταξύ τους αλληλεπιδράσεις και επιρροές. Στην παρούσα διατριβή διερευνάται το ενδεχόμενο η μηχανή και το δίκτυο, εξ αιτίας των διαφορών τους, να συγκροτούνται ως συμπληρωματικές δομές, με στόχο τη σύνταξη ενός σύνθετου προτύπου που τις συνδυάζει. Αρχικά εντοπίζονται τα χαρακτηριστικά της μηχανής και του δικτύου ως τεχνολογικά επιτεύγματα διαφορετικών ιστορικών περιόδων, σε σχέση με την ερμηνευτική τους μεταφορά στην απόδοση της έννοιας της χωρικότητας. Ανάλογα εξετάζονται οι δυνατότητες συγκρότησης ενός δομικού προτύπου μηχανή / δίκτυο με εφαρμογή στο σχεδιασμό του χώρου. Ειδικά, μέσα από παραδείγματα των περιόδων του μοντέρνου, από το μεσοπόλεμο ως τον ύστερο μοντερνισμό και των ακόμα νεώτερων χρόνων, διαπιστώνεται ότι στη χωρική προσαρμογή άλλοτε της μηχανής άλλοτε του δικτύου, ικανοποιούνται παράλληλα ιδιότητες που περιγράφονται καλύτερα από τη μεταξύ τους σχέση. Ως συνέπεια, το πρότυπο μηχανή / δίκτυο διαφαίνεται ως κατάλληλο προκειμένου να περιγραφούν αναδρομικά, με έμφαση σε σύγχρονες ορολογίες και προσανατολισμούς, οι κατευθύνσεις υπό τις οποίες ο σχεδιασμός του χώρου, αρχιτεκτονικός, αστικός και πολεοδομικός, προσανατολίζεται.
Τραπεζικές χωρικές στρατηγικές
Authors: Παντελίδου Όλγα
Published: August 2021

[…] Η παρούσα διδακτορική διατριβή επιζητά να κατανοήσει τις χωρικές διαστάσεις µέσα στις οποίες λειτουργεί µια τράπεζα µέσω µιας ιστορικής ανάλυσης του τρόπου, µε τον οποίο η τεχνολογία και το τραπεζικό δίκαιο συνυφαίνονται µε την εξέλιξη της τραπεζικής αρχιτεκτονικής. Ο στόχος της διατριβής αυτής δεν είναι να παρέχει µια πλήρη ιστορική αναδροµή, αλλά να εστιάσει στις σηµαίνουσες στιγµές όπου η τεχνολογία, η αρχιτεκτονική, και ο τραπεζικός νόµος µετασχηµάτισαν το χώρο µιας τράπεζας. Η διδακτορική αυτή διατριβή προσεγγίζει τον επεκταµένο αυτό χώρο µίας τράπεζας, όπως αυτός εξελίχθηκε πέρα από τα όρια του µεµονωµένου κτιρίου - την παραδοσιακή τράπεζα - σε ένα πλέγµα ή σύστηµα από κατασκευές - πολιτικές, κτίρια, αστικές και εθνικές κοινωνικές στρατηγικές - που τελικά µετατράπηκε σε ένα ‘διεισδυτικό συνεχές’: ένα αδιάκοπο άπλωµα χώρου που µετατρέπει την τραπεζική σε µία τετριµµένη δραστηριότητα, βουβά πανταχού παρούσα στο καθηµερινό µας περιβάλλον. O επεκταµένος αυτός χώρος µίας τράπεζας προσεγγίζεται ερευνώντας πως 31 ξεχωριστές τεχνολογίες που εισήχθηκαν στην τραπεζική από τα µέσα του εικοστού αιώνα και έπειτα µεταµόρφωσαν το χώρο µίας τράπεζας: το µοντέρνο τραπεζικό κατάστηµα λιανικής µε τα τραπεζικά ταµεία εξυπηρέτησης οδηγών αυτοκινήτων, το αυτόµατο σύστηµα τραπεζικής λογιστικής καταγραφής, το ΑΤΜ, και το online τραπεζικό κατάστηµα µαζί µε τα υπόλοιπα εναλλακτικά δίκτυα παράδοσης, όπως τα τραπεζικά υποκαταστήµατα µέσα σε άλλα καταστήµατα, το διαφηµιστικό ταχυδροµείο (direct mail), και η ανάθεση τραπεζικών εργασιών και υπηρεσιών σε εξωτερικούς συνεργάτες. Οι τεχνολογίες αυτές εισήχθηκαν στην τραπεζική κατά σηµαίνοντα τρόπο από διαφορετικές Αµερικανικές τράπεζες σε διαφορετικές δεκαετίες του εικοστού αιώνα. Όµως σήµερα χαρακτηρίζουν ευρέως τις πρακτικές των τραπεζών σε παγκόσµιο επίπεδο.[…]
Πειραματική διερεύνηση της συμπεριφοράς πλαισίων οπλισμένου σκυροδέματος ενισχυμένων με χαλύβδινους συνδέσμους υψηλής απόσβεσης
Authors: Καραλής Απόστολος
Published: August 2021

Η διατριβή αυτή διερευνά πειραματικά την αποτελεσματικότητα ειδικής μορφής ενίσχυσης με τη χρήση ενός μεταλλικού συνδέσμου ο οποίος συνδέεται με το πλαίσιο Ο.Σ. μέσω διαγωνίων μεταλλικών ράβδων. Η γεωμετρία των πλαισίων είναι ακριβώς η ίδια σε όλα τα δοκίμια αλλά με δύο διαφορετικές διατάξεις όπλισης. Το μεταλλικό δικτύωμα συντίθεται από δυο διαγώνιες μεταλλικές ράβδους οι οποίες συνδέονται μεταξύ τους στο επάνω μέρος. Στο σημείο αυτό υπάρχει μια μεταλλική πλάκα στην οποία συγκολλάται ο κατακόρυφος σύνδεσμος. Το επάνω τμήμα του συνδέσμου συνδέεται με το μέσον της δοκού. Η ανελαστική παραμόρφωση, των ενισχυμένων δοκιμίων, αναμένεται να επικεντρωθεί στον κατακόρυφο μεταλλικό σύνδεσμο. Η διατομή, οι διαστάσεις και το μήκος του συνδέσμου, οι δύο διαφορετικές διατάξεις όπλισης και το κατακόρυφο αξονικό φορτίο στους στύλους (ή όχι) αποτελούν τις υπό διερεύνηση παραμέτρους. Δοκιμάστηκαν δεκαπέντε δοκίμια, υπό κλίμακα 1:3, τα οποία αποτελούνται από το γυμνό πλαίσιο (F1) και πλαίσια με τέσσερα διαφορετικά είδη κατακόρυφου συνδέσμου ενίσχυσης. Ο πρώτος σύνδεσμος (F2) έχει ορθογωνική διατομή (70Χ6)mm μήκους 100mm. Ο δεύτερος σύνδεσμος (F3) είναι ένας μεταλλικός σύνδεσμος διατομής Ι με συνολικό ύψος κορμού d=60mm, πλάτος πελμάτων b=30mm, πάχος κορμού και πελμάτων t=6mm και μήκος l=100mm. Ο τρίτος σύνδεσμος (F4) έχει διατομή Ι με συνολικό ύψος κορμού d=80mm, πλάτος πελμάτων b=40mm, πάχος κορμού και πελμάτων t=6mm και μήκος l=200mm. Ο τελευταίος σύνδεσμος (F5) έχει διατομή Ι με συνολικό ύψος κορμού d=120mm, πλάτος πελμάτων b=60mm, πάχος κορμού και πελμάτων t=6mm και μήκος l=200mm. Όλα τα δοκίμια δοκιμάστηκαν με και χωρίς πρόσθετο αξονικό φορτίο στους στύλους. Η οριζόντια φόρτιση επιβλήθηκε με ελεγχόμενη μετακίνηση. Μετά τη συγκριτική αξιολόγηση της συμπεριφοράς των υπό διερεύνηση δοκιμίων, συμπεραίνεται πως η χρήση των μεταλλικών στοιχείων μπορεί να αυξήσει αρκετά την αντοχή, τη δυσκαμψία αλλά κυρίως την ικανότητα απορρόφησης ενέργειας του πλαισίου. Στο δοκίμιο F2 η φέρουσα ικανότητα είναι τρείς φορές υψηλότερη από αυτή του δοκιμίου αναφοράς (F1). Το δοκίμιο F3 παρουσιάζει ακόμη καλύτερη συμπεριφορά σε σύγκριση με το F2. H σημαντικότερη βελτίωση για το ενισχυμένο πλαίσιο F4 είναι η αύξηση της πλαστιμότητας. Στο δοκίμιο F5, λόγω της αυξημένης δυσκαμψίας του συνδέσμου εμφανίστηκαν εκτεταμένες βλάβες στο μέσο της δοκού. Είναι εμφανές πως η ύπαρξη αξονικού φορτίου στους στύλους έχει ως αποτέλεσμα την αύξηση της αντοχής, της δυσκαμψίας και της απορρόφησης ενέργειας για όλα τα υπό διερεύνηση πλαίσια.